Papersnake/gushiwen huggingface dataset:
江阴阎公祠
冯桂芬（清代）

暨城斗大江之隅，县慰一官尤区区。天柱倾颓地维裂，孤垣七尺屹不折。

王师百万渡江来，降幡遍竖城门开。江南一路传檄定，当车螳臂何愚哉。

大令弃城走，主簿迎马首。吾所守者国与君，无国无君谁与守。

我公一怒须戟张，奋身许国辞慨慷。一成一旅尚尤复，矧兹百雉雄金汤。

谁知天心在鼎革，早识全军气如墨。城中雀鼠供饔飧，麾下南雷共心力。

月轮惨惨挂围城，剑戟薄霜寒逾明。乌鹊不鸣鼓角寂，一营唱彻《转五更》。

曲声凄苦笛迸裂，此夕三军泪如血。西风萧萧江水寒，饮入我军亦惨绝。

一朝城陷公坦夷，噬指自书绝命词。一丈之帛三十字，血光宝气何淋漓。

太祖养士长已矣，犹有江干一典史。人物独殿十七朝，江山手挽三百里。

此材乃屈簿尉资，有明之亡亦已迟。中原六军一朝溃，谁与主者曰督师。

新安长平事非偶，自甘骈死古罕有。六七万人无一降，万骨茔高积如阜。

灵祠恰傍东平王，人称公是张睢阳。我谓公节更青进，夷齐庶几同辉光。

圣朝宽大迈前古，优诏褒嘉锡祠宇。成周穆考亦神圣，不封首阳一抔土。
过李黄罗茅堂五首柬克正茂才 其五
刘崧（元代）

伏雨日潇潇，寒风断柳条。居然怀契阔，何以谢招邀。

把酒销银烛，披图出绛绡。由来文物异，况乃自前朝。
八月朝回呈学士阎静斋李野斋赵方塘 其二
陈孚（元代）

兽舞龙墀下，青衫叶半枯。九重明主圣，八品小臣孤。

鹊但依三匝，鹰犹待一呼。每惭僚吏问，袖有谏书无。
妙庭观
祝铸（宋代）

石磴飞桥转古坛，钟声敲断水云寒。
道人不复夸盘鼎，自得心传养内丹。
风雨连山松竹鸣，宦途牢落若为情。
中宵嘹亮惊残梦，疑是云和重度声。
载酒亭四绝为纪山赋 其三
杨巍（明代）

琴尊虚槛里，独坐有高人。月映桐花夕，风归柳叶春。
投宣武郑尚书二十韵
罗隐（唐代）

汉代簪缨盛，梁园雉堞雄。物情须重德，时论在明公。

族大逾开魏，神高本降嵩。世家惟蹇谔，官业即清通。

翰苑论思外，纶闱啸傲中。健豪惊彩凤，高步出冥鸿。

履历虽吾道，行藏必圣聪。绛霄无系滞，浙水忽西东。

庾监高楼月，袁郎满扇风。四年将故事，两地有全功。

去去才须展，行行道益隆。避权辞宪署，仗节出南宫。

雁影相承接，龙图共始终。自然须作砺，不必恨临戎。

幕下莲花盛，竿头cG佩红。骑儿逢郭伋，战士得文翁。

人地应无比，簟瓢奈屡空。因思一枝桂，已作断根蓬。

往事应归捷，劳歌且责躬。殷勤信陵馆，今日自途穷。
和伯氏寄周秀实
王洋（宋代）

相亲即嘘濡，上忘即江湖。
事理去取间，情分乃异区。
周侯瑚琏器，晚乃掷道管。
异书窥蔡叟，潜论发王符。
夜讽恒至卯，朝饭或逾哺。
置之转徒流，奈此臭味殊。
置之翰墨场，勇往无於菟。
虽乏三寸舌，自保千金躯。
山巅富蔬菜，渚牙长菰蒲。
屈曲一径宽，於焉寄其孥。
非药亦非饵，问君何欢娱。
所乐麋鹿游，缁白初不渝。
我於闻道新，齧肺方噬肤。
喜翁新经过，已辨煮瓠壶。
我有甑中尘，翁无竹里厨。
相见期一笑，良胜醉叫呼。
水花正弃容，小伐随轻凫。
张次东中奉挽词三首 其二
李纲（宋代）

寓意樽中渌，陶然得此生。孔融真好客，阮籍自忘形。

议论千夫屈，风流一坐倾。伤心将玉树，寂寞閟佳城。
霰
杨万里（宋代）

雪花遣霰作前锋，势破张皇欲暗空。
筛瓦巧寻疏处漏，跳阶误到暖边融。
寒声带雨山难白，冷气侵人火失红。
方讶一冬暄较甚，今宵敢叹卧如弓。
出都王山人翚画山水送别
朱彝尊（清代）

王郎五载一相逢，写出云峦别思重。仿佛摄山风月夜，秋窗同听六朝松。
三月芙蓉盛开二十馀花和友人韵
陈宓（宋代）

云袖霞衣自等差，天风吹下玉皇家。
似怜桃李无颜色，来伴姚黄魏紫花。
徐僊书三首
陈师道（宋代）

金华牧羊小家子，西真攘桃何代儿。
诗著海山书落爪，向来那免世人疑。
王山长归越灯前酌别 其三
邵宝（明代）

点点易未了，山中年复年。期君弄春水，早渡越江船。
五鼓
孔武仲（宋代）

夜枕回远梦，北窗觉微明。
遥知扶桑曲，万顷摇光晶。
江海已瀺灂，鱼龙俱震惊。
大哉阳德敏，顷刻周四溟。
天星黯余照，林飚飒先声。
栖鸟不安巢，世务新营营。
阳德固主动，与物皆流行。
君子法天时，燕居尝夙兴。
流火感隙驹，翰音伺鸡鸣。
焚香奉真祠，篝衣寻六经。
夜气犹未晓，神观则愈清。
力省功或倍，心虚思弥精。
道要处戒定，自伐如刀兵。
书绅以自劝，因之遗友生。
次韵唐人刘阮五首 其四 仙子洞中有怀刘阮
赵完璧（明代）

卧怜薄倖损霓裳，古洞生寒思正长。芳草不归春寂寞，斜阳凝望晚苍茫。

鹤飞沧海云初断，人远瑶台花自香。风树萧萧月炯炯，晤郎彷佛复羞郎。
妾薄命集李
江源（明代）

妾本洛阳人，颜色桃花红。一叹倾城欢，朝入天苑中。

龙颜惠殊渥，乘云驾轻鸿。锦衾抱秋月，罗衣轻春风。

一辞玉阶下，山海几千重。宝镜匣苍藓，舞衣罢雕笼。

春去复秋来，绿鬓成霜蓬。秋风散杨柳，雪花照芙蓉。

望望不见君，吾心安所从。古来妾薄命，萧萧长门宫。

睹物知妾意，龙剑有雌雄。雄剑藏玉匣，神物会当逢。
哭潘义荣二首
郑刚中（宋代）

少年联辔入京华，阔步超群便起家。
亲览声名高汉殿，夏时踪迹仅长沙。
藏刀所在留馀刃，怀璧终身不见瑕。
老眼看公春梦散，不胜哀涕落天涯。
司马将军歌
李白（唐代）

狂风吹古月，窃弄章华台。
北落明星动光彩，南征猛将如云雷。
手中电曳倚天剑，直斩长鲸海水开。
我见楼船壮心目，颇似龙骧下三蜀。
扬兵习战张虎旗，江中白浪如银屋。
身居玉帐临河魁，紫髯若戟冠崔嵬，
细柳开营揖天子，始知灞上为婴孩。
羌笛横吹阿亸回，向月楼中吹落梅。
将军自起舞长剑，壮士呼声动九垓。
功成献凯见明主，丹青画像麒麟台。
靖安北街赠李二十
白居易（唐代）

榆荚抛钱柳展眉，两人并马语行迟。

还似往年安福寺，共君私试却回时。
题白莲园亭
释绍嵩（宋代）

塔影挂清汉，分明雨后山。
云寒湖贴贴。钱样菊斑斑。
有水园林活，无风溪树闲。
临流兴不尽，复自笑中还。
送秦州从事
罗隐（唐代）

一枝何足解人愁，抛却还随定远侯。紫陌红尘今别恨，

九衢双阙夜同游。芳时易失劳行止，良会难期且驻留。

若到边庭有来使，试批书尾话梁州。
朱挥使昆仲南园八咏 其一 半亩塘
韩雍（明代）

先翁爱清致，凿池百步周。彻底见泉窍，庆源时时流。
舣舟江心寺
谢翱（宋代）

数声清磬出晴暮，落木人家散烟雾。风送年年江上潮，白云生根吹不去。
送化士
释慧空（宋代）

千差路上寻人，没底盂中取足。虽非格外风规，且是瞿昙目录。
次韵杨廷秀浣花图歌
喻良能（宋代）

诗翁衔袖出清诗，醉墨淋漓惊乍写。
明珠炯炯照户牖，恍疑骊乍睡遗者。
弥明高唱诗云云，此翁一扫如飞蚊。
诗狂克念酒作圣，樽前笑杀刘师命。
李白张旭称世贤，姓名优入少陵编。
平生我亦忝词客，自得此诗轻尺璧，
他年别去长相忆。
沈宪敏公挽词 其二
楼钥（宋代）

仕宦接王杨，诸公叹老苍。门生多紫禁，子舍屡黄堂。

自得垂车乐，谁传却老方。桃花千树满，空忆旧刘郎。
烛影摇红（元宵）
程必（宋代）

青旆摇风，朱帘漏月黄昏早。蓬山万叠忽蜚来，上有千灯照。和气祥烟缭绕。映琼楼、五云缥缈。青裙缟袂，乱吹繁弦，九衢欢笑。

元是琴堂，十分管领春光到。手移星宿下人寰，招客来仙岛。信道邦人见少。彷佛似、皇都春好。明年只恐，鳌山扈从，随班清晓。
白藕花
释居简（宋代）

一楮三年工，欲赋无三都。
剪作千叶芳，出水渊不枯。
照影秋湛染，摇柄春敷腴。
夜老勺华月，侧此华玉壶。
恼侬曲
姚燮（清代）

春风向东吹，春水向西流。美人之家天尽头，春云作帐流苏钩。

兔华欲老蛾眉愁，欲往诉之无方舟。梦翩其来，非烟非黛。

赠我蛱蝶簪，报以夫容带。夫容带，结两头，蛱蝶飞飞何时休？

垂罗袖，抚玉琴。欢亦知妾意，妾亦知欢心。勿愿作连理枝、交颈禽，但愿生生世世常相见。

敢以菅蒯微，弃与道旁贱。
南国有佳人
邓林（宋代）

南国有佳人，仙姿自蓬岛。
龙绡照明珰，凤钗横贵宝。
新妆试鸾镜，皎皎颜色好。
芳年倏已笄，君子可偕老。
奈何行媒弱，修言弃中道。
洞房闇怊怅，琦璜结组缟。
宁作钟离春，勿学姑瑶草。
拨棹歌 其八
德诚（唐代）

别人祇看采芙蓉，香气长黏绕指风。两岸映，一船红，何曾解染得虚空。
赠鉴湖相士
文天祥（宋代）

瘦竹凌风弄碧漪，山光云影共熹微。
月黄昏里疏枝外，认取半天孤鹤飞。
句
王觌（宋代）

覆栏常浸桐阴冷，煮茗犹呈玉邑寒。
新安程昭文秀才惠子鹅菱角乳梨并鲍清笔
张扩（宋代）

新安故人哀我贫，尺素自书五朵云。为怜刘毅遗鹅多，烹食岂惭王右军。

乌菱脱水锐芒角，乳梨包裹饤座珍。烧肠饥火得暂温，窃食灶鬼嗟不仁。

来书习气径未扫，十枝尚遣中书君。急须整驾诣斋阁，满请尊酒重论文。
秋日泛海赴奠何师相 其四
谢长文（明代）

哭死输肝胆，萦愁念故情。不才惭弟子，薄福叹苍生。

举目山河在，衔恩骨肉轻。无衣已难赋，恻恻盼严城。
酬姜尧章
范成大（宋代）

鹅鹜声暗雪意豪，直前不惮夜行劳。更能櫜鞬尊裴度，千古人知李愬高。
和陆拾遗题谏院松
吴融（唐代）

落落孤松何处寻，月华西畔结根深。晓含仙掌三清露，晚上宫根百雉阴。

野鹤不归应有怨，白云高去太无心。碧岩秋涧休相望，捧日元须在禁林。
谒诗僧慧益不遇
李复（宋代）

昼公昔在云门寺，曾笑陈丘久不归。
草坐麻衣今不见，独来林下钓寒矶。
相见欢
朱敦儒（宋代）

吟蛩作尽秋声。月西沈。凄断余香残梦、下层城。

人不见。屏空掩。数残更。还自搴帷独坐、看青灯。
五更
仇远（元代）

杭城打六更，市楼已攒点。
流年莫催人，老色将冉冉。
醉后寄山中友人
于鹄（唐代）

昨日山家春酒浓，野人相劝久从容。独忆卸冠眠细草，

不知谁从出深松。都忘醉后逢廉度，不省归时见鲁恭。

知己尚嫌身酩酊，路人应恐笑龙钟。
怀灵隐寺三首 其一
陈蜕（唐代）

少年几载住西湖，双桨芙蓉兴不孤。乐水未如苏白智，入林曾不阮嵇俱。

笋香远透千竿竹，饭熟偏甘一味蔬。自落尘埃过五十，清游以外总模糊。
端午日被旨祷雨天目山次日至临安县道中 其一
虞俦（宋代）

伊轧篮舆度翠微，萧疏甲队小红旂。杜鹃强欲知人事，苦苦声声劝我归。
和景仁同游南园
韩维（宋代）

喜公新就好林塘，方驾来游属盛阳。
广厦阴凉回暑气，平波炎赫变秋光。
酒中未免分清浊，身外何曾校短长。
地胜人高多乐事，须知洵美是吾乡。
戊辰立春日
陆游（宋代）

卧听城门出土牛，罗旛应笑雪蒙头。
但须晨起一卮酒，聊洗人间千种愁。
处处楼台多侠客，家家船舫待春游。
梅花未遍枝南北，定为余寒得小留。
宝山新开径
苏轼（宋代）

藤梢橘刺元无路，竹杖棕鞋不用扶。
风自远来闻笑语，水分流用见江湖。
回观佛骨青螺髻，踏遍仙人碧玉壶。
野客归时山月上，棠梨叶战暝禽呼。
四更山吐月
林希逸（宋代）

愁客眠难稳，危栏忽四更。乍疑山色改，已吐月华明。

五夜筹将转，孤轮缺未盈。霜翻禽欲下，云破兔还生。

问晓樵相语，栖寒鹊自惊。蛾眉秋一半，彻夕恼长庚。
火合午睡起负暄二首
杨万里（宋代）

黄菊霜枝已懒残，瑞香紫笋政团栾。
盆池影里看题壁，上字还成下字看。
邀赵行之陈敬叟未至四韵速之
刘学箕（宋代）

一别亲朋岁月催，衿连袂属肯俱来。
交情聊叙殷勤意，野蔌随宜三两杯。
新月窥檐频起顾，清风动竹几惊猜。
碧云日暮山环谷，竚立柴扉首屡回。
自龙潭用战舰顷刻至金山
玄烨（清代）

来往无涛如皎镜，江干极目远峰连。昔时血战君山侧，今日平成万里天。
芍药
赵葵（宋代）

芍药殿春春几许，帘幙风轻飞絮舞。
昨宵酒醉玉楼春，一声画角吹残雨。
相和歌辞。铜雀台
刘长卿（唐代）

娇爱更何日，高台空数层。含啼映双袖，不忍看西陵。

漳河东流映复来，百花辇路为苍苔。青楼月夜长寂寞，

碧云日暮空裴回。君不见邺中万事非昔时，

古人何在今人悲。春风不逐君王去，草色年年旧宫路。

宫中歌舞已浮云，空指行人往来处。
西江月·人要修行猛做
王哲（金朝）

人要修行猛做，我心除尽堪为。不将筋力谩胡施。闲里真清渐自。白雪变成姹女，黄芽养就婴儿。两般消息有谁知。悟彻分明便是。
次韵韩朝美惠砚
王庭圭（宋代）

诗如春风入花骨，暖日晴云入竹石。退之笔力千古豪，世有文章擅东壁。

松窗结邻翁乃惜，坐中颇复有此客。人怪穷儿得宝归，布袖淋漓手黧黑。
移居二首
刘克庄（宋代）

邻曲无还往，何由有别情。
惟应小窗月，长记读书声。
江西美
周必大（宋代）

梦笔异文通，诗篇总自工。长哦三伏里，句句是清风。
劝考亭收文公书兼聚书
陈普（宋代）

孟氏继孔徂，凤鸟竟寂寞。
千年性命传，造化欲废阁。
生人无所之，死者之不可作。
人心万山隔，治统千大落。
天生周与程，得手始撑拓。
百年复考亭，体用遂磅礴。
精密洗粗疏，深厚驱浅薄。
款郤靡不周，混沌元无凿。
谁家不藏书，心目迷博约。
身为行秘书，所迁常迷错。
考亭三十匣，独为百川壑。
万善始有条，列圣元非昨。
千派得一原，灵龟不劳灼。
卷帙浩无边，要处自如跃。
岁月荒苔生，风雨惟丹艧。
翁死六十年，辄起人哀乐。
同心咫尺，闵此无声铎。
为推去后心，如受生前托。
倬彼得不磨，坏乎赖爰度。
人心已开辟，万象森冲漠。
重构理期文，同盟敢无诺。
从龙之祗陀林读书欲往送之不果用韵致意
邵宝（明代）

云林曾榻处，数里到君家。松结千年顶，梅留二月花。

情知资浩博，力欲谢浮誇。忽起怀人思，悠然天一涯。
颂古三十八首
释慧方（宋代）

日面月面，头头出现。
捏聚放开，成团万片。
次韵王巩上元见寄三首
苏辙（宋代）

弃掷良宵君谓何，清天流月鉴初磨。
莫辞病眼羞红烛，且试春初剪薄罗。
莲艳参差明绣户，舞腰轻瘦飐惊鼍。
少年微服天街阔，何处相逢解佩珂。
繁灯厌倦作闲游，行到僧居院院留。
月影随人深有意，车音争陌去如流。
酒消凿落宁论斗，鱼照琉璃定几头。
过眼繁华真一梦，终宵寂寞未应愁。
灯火熏天处处同，暗游应避柏台骢。
高情自放喧阗外，胜事偏多淡泊中。
平日交游徒梦想，留都歌吹忆年丰。
知君未有南来意，归去相従光与鸿。
谢景平挽词
欧阳修（宋代）

忆见奇童髧两髦，遽惊名誉众推高。
东山子弟家风在，西汉文章笔力豪。
方看凌云驰騄骥，已嗟埋玉向蓬蒿。
追思阳夏曾游处，抚事伤心涕满袍。
它山堰
陈坰（宋代）

堰雷推动阿香车，惠泽均沾十万家。
谁任长官身后责，回潮今又见回沙。
次种野花韵诗
洪皓（宋代）

强移野卉对残春，深恐焦枯向日薰。种止一行非贵少，高才三日岂超群。

既无艳色堪观赏，又乏幽香漫吐芬。却忆故园都谢了，卖花声断几时闻。
题四时花鸟 其一 桃花双青
杨士奇（明代）

曾闻瑶水上，千岁一开花。常有双青鸟，何非阿母家。
月方上雨忽作
赵蕃（宋代）

作底浮云合，从何细雨零。
庭中方照影，叶上已传听。
耿耿深翻鹊，飘飘暗堕萤。
倦身抛曲几，高枕对疏棂。
回疆竹枝词三十首 其六
林则徐（清代）

归化如今九十秋，怜他伦纪未全修。如何贵到阿奇木，犹有同宗阿葛抽。
侍宴安乐公主新宅应制
李適（唐代）

银河半倚凤凰台，玉酒相传鹦鹉杯。

若见君平须借问，仙槎一去几时来。
清明日大风雨
张翥（元代）

阴霾连日恶风生，老去愁多骨亦惊。天色昏昏转黄浊，春光冉冉又清明。

邻家醁酒初开瓮，游女香车不出城。须为杏花赊一醉，谁家园里有莺声。
竹枝歌十首
汪元量（宋代）

落木萧萧风怒号，平沙漠漠雁腥臊。
湘江秋水澄如练，山鬼嚣时山月高。
秋赴长安途次晋中杂兴
王孙蔚（清代）

行人去去复青山，策马西风了未闲。碧草难寻绵上陇，白云何处雁门关。

三更晓角来霜里，一片秋声在树间。此际萧森愁欲起，不缘客路亦潸潸。
司天台
李山甫（唐代）

拂云朱槛捧昭回，静对铜浑水镜开。太史只知频奏瑞，

苍生无计可防灾。景公进德星曾退，汉帝推诚日为回。

何事旷官全不语，好天良月锁高台。
签判李太博静胜轩二首 其二
范纯仁（宋代）

题轩名静胜，静胜理何深。自得归根趣，宁存较物心。

杂花随节候，叠嶂互晴阴。终日对图画，应无尘虑侵。
禅人并化主写真求赞
释正觉（宋代）

身心自然，松石亡年。
青云閒似鹤，秋水远连天。
虚能外应，默守家传。
东西南北，一等周旋。
鷾鸸巾
刘敞（宋代）

远思意而子，因作鷾鸸中。虑世本遗物，全生翻近人。

轻凉便肌发，潇洒外埃尘。山林有独往，此亦陶唐民。
闲居二首
洪咨夔（宋代）

出门闻鸠语，秋思生春妍。
豆苗深没腰，稻花高出肩。
路旁两三深，合爪感谢天。
老身幸不死，得见穰穰田。
眼中多少人，不能待丰年。
杂咏下 黄海棠
洪适（宋代）

汉宫娇半额，雅淡称花仙。天与温柔态，妆成取次妍。
水槛遣心二首
杜甫（唐代）

去郭轩楹敞，无村眺望赊。
澄江平少岸，幽树晚多花。
细雨鱼儿出，微风燕子斜。
城中十万户，此地两三家。

蜀天常夜雨，江槛已朝晴。
叶润林塘密，衣干枕席清。
不堪祗老病，何得尚浮名。
浅把涓涓酒，深凭送此生。
送孟仲则游荆湖兼往襄汉
赵孟頫（元代）

行路方难子何往，潇湘洞庭天一方。长江风来浪如雪，荆门木落天雨霜。

千金养客不复见，万里访旧庸何伤。子才有用未得试，牛刀爱惜藏锋铓。

似闻远游未渠央，更欲揽辔趍襄阳。昔年战斗且休息，白骨巳瘗愁云黄。

伏龙凤雏在何处，鹿门山色还苍苍。登高吊古一长啸，万事惨淡悲中肠。

人生聚散安可常，为君起舞君举觞。明朝帆影拂浮玉，寄言客居思故乡。
天竺书怀
释行海（宋代）

满山风露正秋深，石井栏边蛩夜吟。
黄叶随流如有约，白云归岫亦无心。
拟同猿鸟消闲日，别卜烟霞入远林。
毕竟一荣还一辱，百年何用觅知音。
经明成祖勒铭处指示扈从诸臣
玄烨（清代）

伊昔永乐年，征马嘶朔风。碛间铭片石，苔藓磨青铜。

我行初拂拭，夏节欣相同。当时月在已，今值清和中。

后先间两日，彼亦一代雄。我武讨不庭，春发明光宫。

塞草绿微茁，雨雪阴濛濛。或言时尚早，稍待边花红。

宁知英杰人，所见良疏通。迅行掩不备，兵法贵折冲。

军谋在帷殿，士气如虎熊。岂不资群策，惟断斯有功。

作诗纪其事，聊以示臣工。
感山十咏·华严堂
姚勉（宋代）

寂寂华严堂，富贵佛境界。
何须九九编，吾有艮一卦。
适从县门下经西湖上归见竹间桃花盛开湖上景物一新因成两绝句呈向宰 其一
王庭圭（宋代）

彭泽门前惟有柳，河阳县里只栽花。如今夹竹开桃李，犹似当年刺史家。
余澹心寄金陵咏怀古迹却寄二首
王士祯（清代）

千古秦淮水，东流绕旧京。
江南戎马后，愁杀庾兰成！
感事 
许銮（清代）

闽峤烽烟半海涯，奇谋何日出褒斜。王师未渡滹沱水，壮士空椎博浪沙。

金革创兴船介甲，火毬飞到炮生花。艰难大局恶乎定，天意终归混一家。
舟次生米值风作
刘弇（宋代）

东北有云如搜墨，舟子熟视无人色。忽然白气变飞翻，拗怒波神起乘隙。

初从下游架玉垒，须臾一望熬酥白。琳宫苍茫失向背，野鸟高飞避渐翼。

纷纷翻舞殊未酣，万马跃入朝周客。阳侯睢盱推选锋，势欲尽取奔鲸磔。

崩腾岂啻陵谷改，刷涤似病津涯窄。大舟踉跄愁失踞，小舟呼天手加额。

间于盘涡拆腥沫，疑课鲛鱼助奔掷。泸川病客簸欲僵，赖是絙縻逃不测。

等閒覼缕或衣襦，仓卒何功补沦溺。晚来风死回安澜，由自漫空认飞砾。

咄嗟鸿毛寄微命，一朝滨死真儿剧。明知屏翳不吾欺，何堪失便垂涎得。
感怀 其二
陈至言（清代）

美人城南隅，婉娈发清扬。翳彼金玉姿，翠裾垂明珰。

容与耀殊质，芗泽助晨妆。蛾眉众谣诼，罹忧处空房。

弃捐无是非，庭户鲜辉光。众口如浮云，君心如曦阳。

凋枝抽荣条，春来自芬芳。守素以俟时，毋为自摧伤。
风流子
王千秋（宋代）

同云垂六幕，啼乌静、风御玉妃寒。渐声入钓蓑，色侵书幌，似花如絮，结阵成团。倦游客，一番诗思苦，无算酒肠宽。黄竹调悲，绮衾人马岂堪梅蕊，索笑巡檐。

一杯知谁劝，空搔首、还是忆旧青毡。问素娥早晚，光射江干。待醉披鹤氅，高吟冰柱，剡溪何妨，乘兴空还。只恐橹声咿轧，栖鸟难安。
北山荐亭
王安石（宋代）

西崦水泠泠，沿冈有荐亭。自从春草长，遥见祇青青。
题朱晦庵先生古樟书院壁
熊以宁（宋代）

杨柳阴阴一径苔，先生曾是手亲某。
几年杖屨追随乐，今日翻成梦里来。
题太古巢
陈维英（清代）

山无甲子不知年，国入华胥梦枕边。树老岂栽盘古日，枝栖独辟有巢天。

两仪石叫惊山鬼，八卦潭澄问水仙。自笑草庐开混沌，结绳坐对屋三椽。
题也可庄上见一空 其二
陈献章（明代）

青山何处倚鸠藤，回首尘埃几折肱。林下一壶谁共醉，渊明只好对高僧。
清平乐
晏几道（宋代）

波纹碧皱。曲水清明后。折得疏梅香满袖。暗喜春红依旧。

归来梅陌东头。金钗换酒消愁。柳影深深细路，花梢小小层楼。
山居避难六首
陈著（宋代）

三十六风轮，清磨万古人。
军兴山胜市，岁歉富齐贫。
破絮身饶垢，乾粮舌费津。
吾生不足问，世事入长颦。
挽清溪徐道士 其二
乃贤（元代）

豫章湖上列仙居，曾借山人夜读书。碧乳分茶烹雪水，青精煮饭荐冰蔬。

携尊屡醉云卿圃，著屐同过孺子庐。梦断人间如转烛，悲歌千里送灵车。
木兰花慢 王彦立所居南斋，榜真隐，庭中新
白朴（元代）

渺高情公子，得真隐、信悠哉。占上下壶天，中间隙地，凿破莓苔。移将鉴湖寒影，放微风、滟滟翠奁开。便有一番荷芰，都无半点尘埃。夜深明月晃闲阶。不负小亭台。尽罗袖盛香，碧筒吸露，一洗胸怀。红莲故家幕府，看新诗、题咏满南斋。好听萧萧风雨，老夫从此须来。
二十四浮航
杨备（宋代）

青雀浮航夜照波，星繁云静月华多。玉楼人凭栏干立，直下天心耿耿河。
贺曾方伯迁左二首 其一
胡应麟（明代）

灿烂除书绛阙来，参差红日近蓬莱。河山十二分齐甸，城郭三蓬控越台。

大树帝思冯异绩，甘棠人忆召公才。那知鼓吹西泠畔，剩有闲情赋绿苔。
挽张执中炼师
蓝仁（明代）

壶中辟谷住多年，命尽人间亦可怜。血溅豺狼空落日，丹成鸡犬自升天。

蓬莱云气迷仙驭，松桂秋阴覆药田。不待辽东归化鹤，人民城郭总萧然。
参列东京孔圣纪念祭
李种玉（清代）

仓仓奉命赴京师，追远趋陪释奠仪。最幸斯文今有主，维持圣学待昌期。
张中允先生换诗三首
文同（宋代）

乡校咨橅范，闺门慕典刑。
爱看高士传，欲注净名经。
素节标家牒，芬情勒冢铭。
近谁瞻碧落，应见少微星。
还自豫章寄谢胡师承公
黄彦平（宋代）

翰墨南州士，弓刀北府兵。
几年闻战伐，两地费经营。
耸父吴儿笑，儒冠武弁轻。
人才广收拾，归共致升平。
烛影摇红 听梨园太监陈进朝弹琴
顾太清（清代）

雪意沈沈，北风冷触庭前竹。白头阿监抱琴来，未语眉先蹙。

弹遍瑶池旧曲，韵泠泠、水流云瀑。人间天上，四十年来，伤心惨目。

尚记当初，梨园无数名花簇。笙歌缥缈碧云间，享尽神仙福。

叹息而今老仆。受君恩、沾些微禄。不堪回首，暮景萧条，穷途哀哭。
寒食
方太古（明代）

春光二月忽三月，天气单衣又夹衣。
树树梨花相斗发，家家燕子欲偷飞。
客怀不惯逢寒食，世路还堪住翠微。
溪上柳条新弄碧，软风晴日待侬归。
梅花二首 其一
李纲（宋代）

寒梅昨夜泄春光，标格依然压众芳。袅袅露枝团玉白，轻轻烟蕊簇金黄。

瑶妃谪堕溪村寂，雪片飘残月径香。却笑汉宫争宠女，竞将娇额学新妆。
池州弄水亭
张舜民（宋代）

清溪望处思悠悠，不独今人古亦愁。
借尔碧波明似镜，照予白发莹如鸥。
江山自美骚人宅，铙鼓常催过客舟。
惟有角声吹不断，斜阳横起九峰楼。
桂斋
吕颐浩（唐代）

双桂亭亭傍竹斋，窗前会见紫花开。它时酿入椒浆后，香逐和羹满座来。
范参议宜人高氏挽诗二首
李弥逊（宋代）

兰玉无偏爱，衾绸不忍欺。
甘辛同逆旋。生死独先知。
马鬣苔封合，鱼矶宝帐遗。
酸风入松槚，空作暮山悲。
戏简秦处度
李处权（宋代）

淮海秦夫子，相逢又十年。
好诗无漫与，爱酒不虚传。
夜寺云连榻，秋江月满船。
不知嵇叔夜，何得绝交篇。
锄草二首 其二
陶安（明代）

锄草废屋基，更刬故瓦屑。拾得古铜钩，苍翠不磨灭。
阊门书感
顾非熊（唐代）

凫鹥踏波舞，树色接横塘。远近蘼芜绿，吴宫总夕阳。
再用前韵呈参义李郎中
喻良能（宋代）

独冷官曹有底忙，经旬不得造门墙。
雨添垂柳丝丝碧，风搅飞门片片香。
顾我摧颓如病颡，羡公腾踏胜飞黄。
新诗迥出南丰右，不是无香似海棠。
逃暑小饮熟睡至暮
陆游（宋代）

槐影桐阴欲满廊，纶巾羽扇自生凉。
新篘玉瀣陈双榼，平展风漪可一床。
驰骑远分丹荔到，大盆寒浸碧瓜香。
湖边谁谓幽居陋？也爱迢迢夏日长。
长至书意
罗与之（宋代）

万草千花若死灰，阳和一气已潜回。
莫言举世无先觉，几处寒梢放野梅。
黎明府见示令叔显谟开国墓志求诗为赋三首
戴复古（宋代）

虏横干戈密，官清财赋强。
饥年无饿莩，乱后有金汤。
五郡树佳政，诸公交荐章。
忠言动天听，惜去把麾忙。
寄曾子开
鲍慎由（宋代）

白发波波尚问津，可嗟志业在经纶。十年于此才三见，四海如公复几人。

虎穴功名劳唾掌，醉乡风月且藏身。平安欲问无来使，何处荒山野水滨。
晚过范村呈元礼
刘季孙（宋代）

渐老犹奔走，风埃过范村。岭寒催马疾，村晚待鸦喧。

世路穷迷久，人情应接繁。渊明吾所慕，高意在田园。
咏姬仆
刘宗周（明代）

我闻义仆有高永，事在河西祸汹汹。高公一死殉封疆，仆义亦与封疆重。

为臣死忠仆死义，纲常万古同一视。于滕复有姬公仆，节槩棱棱若符契。

姓名附见绝命辞，李子守务堪挥涕。守务之名何独彰，庙貌且与魏竖峙。

君不记前者白莲贼，倡乱滕阳越邹峄。妖术一呼千百群，所至空城挈家室。

贼兵未至官辄逃，纷纷不数丞尉职。岂无黄堂别驾尊，拥幰邹城如传客。

滕阳之令甫下车，恸哭巡城城已虚。贼从东方破门入，横来县堂索县符。

縳令不诛三日许，手执笏板身衣朱。再拜阖门乃雉经，凄凉官舍奴子俱。

魏竖遂以滕印完，收骸甫毕先后诛。贼党相顾多缩颈，慷慨义烈生不如。

封疆小吏分固尔，此仆此死何其愚。食人之禄分人忧，各为其主心非殊。

高台道傍筑京观，视彼完印功无算。缒城之日一筐免，捷书只奏都堂彦。

锦衣世爵身上卿，尽是平民膏血换。到今留得数空城，犹胜辽阳熊李窜。

因见近来官爵多，廉耻少，功名重，忠义小。板荡识忠臣，疾风知劲草。

高官与大禄，愿得太平保。凌阁拟形容，福堂享寿考。

虽有青史名，岂能及舆皂。我今一日扶起高参军、李侍郎，堂堂正气垂风霜。

要令节义高千古，身虽磔裂名犹芳。人生百年终一死，安能腼颜苟活坐取侯与王。
卧听
胡仲弓（宋代）

卧听芭蕉卷雨声，熟梅天气半阴晴。
几年不作云山梦，特地来寻泉石盟。
竹杖芒鞋坟得意，桃笙葵扇又关情。
清和时节如寒食，昨日街头人卖饧。
写愤四首 其三
郑思肖（宋代）

北虏昔深入，东瓯亦未曾。江山能几战，风雨废诸陵。

云尽喜天出，宵残愿日升。苍苍今悔祸，谶应两中兴。
华亭百咏·福顺庙
许尚（宋代）

门垣虽蠹坏，古屋尚深沈。
鸟雀犹知避，斯民盍致钦。
送白宾客分司东都
张籍（唐代）

赫赫声名三十春，高情人独出埃尘。病辞省闼归闲地，

恩许宫曹作上宾。诗里难同相得伴，酒边多见自由身。

老人也拟休官去，便是君家池上人。
酬李司兵直夜见寄
皇甫冉《（唐代）

江城闻鼓角，旅宿复何如。寒月此宵半，春风旧岁馀。
徒云资薄禄，未必胜闲居。见欲扁舟去，谁能畏简书。
予自去冬闰十一月遣人还泰和迎候余弟子彦与
刘崧（元代）

稚子家人俱可怜，江南烟水路绵绵。
开船好是烧灯后，下马何由醉眼前。
邓通钱
屈复（清代）

黄头郎君忽有钱，王侯公卿皆比肩。尔钱来何路，乃敢凌豪贤。

古无不崩之铜山，日中有钱人所羡，日夕饿死人谁怜。
东郭襟咏十首 其三 葑村
王汝玉（明代）

荒村依野葑，树色水光边。人家知远近，犬吠隔溪烟。
次韵魏知元
陈造（宋代）

青楼琴客信超俗，俗外客子幸临辱。
定知略眼岁寒枝，肯负平生白头曲。
雌凰雄凤副所求，和鸣之乐方未休。
暗香疎影春借力，更看青子骈枝头。
逍遥咏
宋太宗（宋代）

还丹未就且降魔，二八从教细搅和。
离火摧駈凡入圣，坎铅功力甚偻儸。
红尘自化真堪贵，白雪增盈不用多。
九转龙吟成虎啸，人非人是状巍峨。
闻莺
赵友直（宋代）

闷坐书斋学诉春，漫思黄鸟转伤神。
惟知弄舌娇和巧，不管行人喜与嗔。
侵晓爱趋红树暖，移时又向绿杨新。
始知春燕情何厚，日日相依旧主人。
颂古八首 其一
释深（宋代）

厖眉策起貌棱层，见佛元来却不曾。南岳天台相撞著，被人唤作捉斋侩。
游岳麓寺
李东阳（明代）

危峰高瞰楚江干，路在羊肠第几盘？
万树松杉双径合，四山风雨一僧寒。
平沙浅草连天远，落日孤城隔水看。
蓟北湘南俱入眼，鹧鸪声里独凭栏。
酹江月
李好古（宋代）

西风横荡，渐霜余黄落，空山乔木。照水依然冰雪在，耿耿梅花幽独。抖擞征尘，扶携短策，步绕沧浪曲。怅然心事，浮生翻覆陵谷。

试向商乐亭前，冷风台上，把酒招黄鹄。四十男儿当富贵，谁念漂零南北。百亩春耕，三间云卧，此计何时卜。功名休问，卖书归买黄犊。
繁华应令诗
刘遵（南北朝）

可怜周小童，微笑摘兰丛。
鲜肤胜粉白，曼脸若桃红。
挟弹雕陵胜，垂钩莲叶东。
腕动飘香麝，衣轻任好风。
幸承拂枕选，得奉画堂中。
金屏障翠帔，蓝帕覆薰笼。
本知伤轻薄，含词羞自通。
剪袖恩虽重，残桃爱未终。
蛾眉讵须嫉，新妆迎入宫。
偈颂二十一首
释普宁（宋代）

久向双林，可曾游历。
及乎到来，果是殊列。
山环水红，寺广人稀。
内空外空，无彼无此。
彷佛威音那圉，分明古佛家风。
不妨按下云头，钵囊暂且高挂。
坐则同坐，行则同行。
同苦同甘，同忧同乐。
必竟事作麽生，但看人情若好，
自然吃水也肥。
赋得因风想玉珂
韩日缵（明代）

华月悬清禁，乡云护丽谯。严扃寒籁彻，深夜爽□飘。

并漏声俱永，穿花韵自调。珊珊疑结佩，肃肃□趋朝。

隐几更犹静，褰帘听转遥。侍臣供视草，时□近云霄。
吊台湾 其三
陈季同（清代）

鲸鲵吞噬到鲲身，渔父蹒跚许问津。莫保屏藩空守旧，顿忘唇问藉维新。

江山触目囚同泣，桑梓伤心鬼与邻。寄语赤崁诸故老，海桑历劫亦前因。
张园同高伯宗诸君饯别朱主客子价得山字
宗臣（明代）

君握瑶华来天关，天关夹龙振金环。抓髯大呼夹龙走，星辰乱落供奉班。

金茎拔倒仙人掌，零落吹乱玉女鬟。手持北斗叫阊阖，走踏银河弄潺湲。

河边白榆不敢发，海上青乌那得闲。君乎胡为忽归去，胡霜日夜雕朱颜。

唯有明月可赠君，随君直到江门山。江门之山千万峰，春风吹出百草斑。

百草那比青桂枝，千秋万载谁能攀。君乎君乎何时还，至今方朔游人间。
和次子积雨损红木犀
曹勋（宋代）

应向西瑶立赤墀，鲜云仍带绿烟宜。
要先篱菊三秋艳，不放蟾烟一点窥。
颇讶夙宵凉雨疾，顿思晨发晓光披。
骚人豪举经年意，绝叹丰姿积渐吹。
桃花犬行
释居简（宋代）

非玄非黄花蒙茸，炫昼不减原上红。无功指踪走原野，兔尽倘可逃灾凶。

禁林都是秋声树，满身何处沾红雨。苔痕玉砌卧斜阳，又误零霞低薄暮。

枫宸紫阙芳雾濛，长门永巷泠泠风。夜严不声白昼永，羊车所至随从容。

鬼瞰高明目不瞬，勾连狸怪狐妖逞。百步虽无槛虎威，双睛何用轩辕镜。

熙陵以西一锄地，寸金寸土君王赐。平分只与碧衔霞，生死恩荣略相似。

相如飞辙自蜀都，初因狗监诵子虚。四夷来王亦典丽，御考自称前进士。
小儿难夫子辨
王寂（南北朝）

我行自并门，道出太行岭。路傍古石人，髣髴类形影。

过客互传疑，是非竟谁请。会逢田舍翁，荷杖雪垂领。

为问定何如，愚蒙庶几警。云昔东家丘，历聘入吾境。

偶此值小儿，难诘豪且颖。丘也不能对，驱车返天井。

邦人思其贤，想像刻顽矿。始予骇其言，嗔赤发面颈。

夫子圣者欤，日月揭馀炳。岂闻采樵斧，巧掩运斤郢。

翁徒老于年，此事能不省。翁闻遽愀然，色厉声亦猛。

辙迹今尚存，事况传已永。书生多大言，诡辩勿复骋。

信知端木赐，下释东野犷。正如与蟪蛄，而语春秋景。

小姑嫁彭郎，举世莫能整。嗟哉吾道穷，生死何不幸。

生而非其时，伐树迹屡屏。亦尝撩虎须，白刃脱俄顷。

死为万世师，庙貌多土梗。自非二仲月，门寮终岁静。

山魈与社鬼，香火未尝冷。此事固不平，此心尝耿耿。

吾生赋拙直，浪许近骨鲠。与物例多忤，所动坐愆眚。

愤世无奈何，空令气生瘿。
题汪无际茸游册三首 其二
郑胤骥（明代）

岁晚夜何长，天寒日苦短。谁与秉烛游，自是吾季悍。

此处故不凡，茸游庶非但。输尔胸盘纡，一一笔能管。

从游吾未果，亦嫌缁仲懒。忆昔相过时，予意如匪浣。

同行劝买山，土人指町疃。结束足幽栖，地偏人事罕。

予时欣欲就，自辟沟中断。怀之一年余，此言日以缓。

子言乃起我，自愧我言窾。此志不终竟，犬氂马生卵。
贺新郎
王奕（元代）

复不淮楚，往复六千里，共赋此词，括尽山川所历之妙，真所谓兹行平生者也

有客过东鲁。自葛水、泛舟西下，帆开三楚。万里湖光磨水镜，际五老、落星烟渚。又飞过、二姑门户。彭泽柳青新旧色，望九华、依约池阳路。风雨庙，乌江羽。

蛾眉牛渚皆如故。问缘何、鲁港汀洲，江声无语。采石书生勋业在，吊锦袍、公子魂何处。流恨下、秦淮商女。多景楼头吟北固，笑平山堂里谁为主。且烂饮，琼花露。
子敬作诗已久不以见示忽出一卷共有四十字乃
曹彦约（宋代）

乃有诗如此，清新思涌泉。
夤缘尘外景，发露性中天。
旧事惊陈迹，新功喜盛年。
当流欹枕处，醒得困时眠。
饯谢文学离夜诗
沈约（南北朝）

汉池水如带。
巫山云似盖。
瀄汩背吴潮。
潺湲横楚濑。
一望沮漳水。
宁思江海会。
以我径寸心。
从君千里外。
洛阳道
岑之敬（南北朝）

喧喧洛水滨，郁郁小平津。路傍桃李节，陌上采桑春。

聚车看卫玠，连手望安仁。复有能留客，莫愁娇态新。
春晴暄甚花开略无余矣赋以寓感
陆游（宋代）

常年看花时，辄苦风雨厄。
今年独异此，游人满阡陌。
翩翩出联独，往往醉堕帻。
转盼桃杏空，遂见辛夷坼。
海棠尤可念，不耐暖日炙。
臙脂成白雪，其意亦自惜。
曾未淹旬时，春事欲扫迹。
安得爱花心，坚顽如铁石？
念奴娇
蔡伸（宋代）

凌空宝观，乍登临、多少伤离情味。淼淼烟波吴会远，极目江淮无际。槛外长江，楼中红袖，淡荡秋光里。一声横吹，半滩鸥鹭惊起。

因念邃馆香闺，玉肌花貌，有盈盈仙子。弄水题红传密意，宝墨银钩曾寄。泪粉香销，碧云□杳，脉脉人千里。一弯新月，断肠危栏独倚。
句 其一
陈知默（宋代）

平地风烟横白鸟，半山云木卷苍藤。
偶成
何梦桂（宋代）

坐定炉烟歇麝煤，落花飞絮自徘徊。闭门尽扫无人迹，尚放营巢燕子来。
送润卿还华阳
陆龟蒙（唐代）

何事轻舟近腊回，茅家兄弟欲归来。封题玉洞虚无奏，

点检霜坛沆瀣杯。云肆先生分气调，山图公子爱词才。

殷勤为向东乡荐，洒扫含真雪后台。
空中歌三首 其二
葛玄（隋代）

我今便升天，悯念诸儒英。大道体虚无，寂寂中有精。

视之若冥昧，窈窈中昭明。莫言道虚诞，所患不至诚。

奚不登名山，诵是洞真经。一讽而一咏，玄音彻太清。

太上辉金容，众仙齐应声。十方散香花，燔烟旃檀馨。

皇娥奏九韶，鸾凤谐和鸣。龙驾翳空迎，华盖曜查冥。

翛闲劫仞台，帝释欻降庭。八王奉丹液，挹漱身腾轻。

逍遥有无间，流朗绝形名。神童夹侍侧，自然朝万灵。

飘飘八景舆，游衍白玉京。七祖升福堂，先亡悉超生。

王侯能笃信，必为天下贞。大人体至德，一切蒙其成。
上元夜帅阃观灯
游朴（明代）

银花火树满重营，缥缈中天见化城。彩蜃楼光相对起，白猿剑伎不留行。

仙家云字悬珠榜，何汉星毬走玉衡。海国同讴清世乐，将军早为晏长鲸。
自南山北归经分水岭
李商隐（唐代）

水急愁无地，山深故有云。那通极目望，又作断肠分。

郑驿来虽及，燕台哭不闻。犹馀遗意在，许刻镇南勋。
题赵彦徵画
张简（宋代）

吴兴佳山水，远近蓄清光。
岧峣金盖峰，秀色独苍苍。
烟云互出没，草木生风香。
长桥接回溪，积石倚崇冈。
樵渔识径幽，于以乐深藏。
击鲜列鲂鲤，启翳理松篁。
晨雨况可锄，春泉亦堪湘。
既已长孙子，所愿安是乡。
嗟哉风尘中，何由得尚羊。
赵君钟祁秀，挥洒发奇章。
卷图思旧游，掩抑不能忘。
定风波·长日心边一事无
魏初（元代）

长日心边一事无。放痴儿女走相扶。不道荦衣缘底事。笑指。杖藜门外看平湖。好借西邻霜羽鹤。更著。青松和月两三株。一片春风千古意。倩取。龙眠作个寿星图。
有感三首
张耒（宋代）

一春苦多风，桃李见无几。
良游时已失，忽忽三月尾。
中间亦何有，徒自乱心耳。
所嗟违所娱，坐费良日晷。
堂北千叶桃，微本混榛枳。
居然未之省，一日灿相视。
零丁不忍摘，攀玩聊自慰。
乃知物虽微，未易即疏弃。
从今至零落，犹足伴尊胾。
仍烦芊绵草，藉我花前醉。
山中雨辞
高似孙（宋代）

山如罨兮栖柔烟，鸟徘徊兮翠如褰。
荫松柏兮牵丹泉，猿在上兮鹤在前。
拍浮丘兮延偓佺，话坎离兮生坤乾。
问山月兮今何年，月得道兮玄之玄。
雪梅
朱槔（宋代）

去年雪欺客，平地一尺深。
谢遣东阁花，那雇西床琴。
故人初不知，屋侧乃见寻。
悠然振永起，谁复明此心。
病中即事十五首 其十三
赵蕃（宋代）

雨合湍流急，风高松韵寒。中宵空耿耿，长夜苦漫漫。

梦去无多地，愁来匪一端。明朝对清镜，政恐觉凋残。
坦坦埼
蔡寅斗（清代）

平桥跨曲池，池清波渺瀰。沙泪聚闲鸥，塔影沉寒水。

澄碧映琴书，浮光上棐几。日晚坐虚亭，怅然怀彼美。
南明道中
释行海（宋代）

酒旗犹写天台红，小白花繁绿刺丛。
蜂蝶不来春意静，日斜桐角奏东风。
浣溪沙（和陈相之题烟波图）
周紫芝（宋代）

水上鸣榔不系船。醉来深闭短篷眠。潮生潮落自年年。

一尺鲈篷新活计，半蓑烟雨旧衣冠。庙堂空有画图看。
满宫花·花正芳
张泌（唐代）

花正芳，楼似绮，寂寞上阳宫里。钿笼金锁睡鸳鸯，帘冷露华珠钿。
娇艳轻盈香雪腻，细雨黄莺双起。东风惆怅欲清明，公子桥边沉醉。
正月十七日发金陵夕至牛渚
张之洞（清代）

牛渚春波浅涨时，武昌官柳已成丝。东来温峤曾无效，西上陶桓抑可知。
吴坂
汪遵（唐代）

踡跼盐车万里蹄，忽逢良鉴始能嘶。

不缘伯乐称奇骨，几与驽骀价一齐。
偈十九首 其八
释守卓（宋代）

飞金乌，走玉兔，刹那之间成新故。一阳复处透全身，露柱开花还峭措。

炒茅栗，煮山芋，衲僧活计随时做。胡家曲拍自分明，晷运推移何处去。

堪嗟茫茫尘世人，几个暂行休歇路。今年不见去年人，多少今人成古墓。

张三李四醉昏昏，笑杀甘露拄杖子。
醉笔
刘克庄（宋代）

无复戴花能起舞，有时逢曲尚流涎。
年龄绛县老人长，交友青州从事贤。
司业送钱真爱我，侍郎取榼亦欣然。
吾诗浅易聊陶写，不似渊明述酒篇。
茧庵回
姜特立（宋代）

归路俯清川，呼奴自刺船。
戏鱼翻晚照，宿鸟入寒烟。
书事
晁说之（宋代）

一江如鼎鱼龙沸，我欲逃生何所之。
今古兴亡有同恨，乾陵火照奉天时。
春游有感
孙锡蕃（清代）

茅亭三五隐湖东，避世寥寥北海同。万马中原凋壮发，孤峰天外卧山翁。

江声夜夜流明月，柳色青青冷汉宫。雨长石苔春渐老，伤心人在落花中。
藻鉴堂
弘历（清代）

湖中之屿搆以轩，廊围池水澄碧连。每来辄为小憩延，架插缥帙三千篇。

翻阅首愧虞书论，知人惟帝已其难，吁嗟藻鉴那易言。
清明日作
李覯（宋代）

迟迟日景坐成曛，闻说清明在此晨。
花卉不宜愁眼看，勾芒能为几人春。
销磨志气多因老，点检交游半作尘。
欲向醉乡聊自适，病来还厌举杯频。
次韵刘仙卿腊日喜雪 其一
刘才邵（宋代）

彻地寒威暖尚遥，岂同春日落还消。醉翁不道盐并絮，阿母难专池是瑶。

素月交光千里共，丰年为瑞四时调。腊中三白已堪赏，何况皑皑照此宵。
长安逢故人
吴融（唐代）

岁暮长安客，相逢酒一杯。眼前闲事静，心里故山来。

池影含新草，林芳动早梅。如何不归去，霜鬓共风埃。
余吾道中
于谦（明代）

荒村古路人烟少，零落邮亭屋数椽。野渡冰生寒雪后，遥山鸟没夕阳边。

思家怅望频回首，信马徐行懒著鞭。归计不知何日定，眼前风景又残年。
门柳
释斯植（宋代）

看尽门前柳，愁多白发新。
灞桥风雨夜，离别是何人。
春尽喜南薰
梁元最（明代）

浮云不可扫，落日春光老。过雨碎飞花，夕阳薰细草。

蝶怨晓风忙，蝉爱浓阴好。东郊车马停，西园芰菱早。

有客有客自弹琴，一曲南薰舒素抱。恍如江上水龙吟，乍觉游鱼浮绿藻。

飘飘清响入云霄，仙子乘鸾羽衣皓。东风吹尽锦堂春，白眼青天歌浩浩。

知音千古者云谁，我欲从之向霞岛。
次韵酬洪监仓
方岳（宋代）

我辈从来不入时，知心粗有砚相随。
肯分雪屋十年梦，写作秋山一段奇。
帘静堂深无比客，岁寒亭老有先师。
梧桐带晚西风起，笑指床头铁蒺藜。
颂古三十八首
释从瑾（宋代）

彻底冰壶无影像，倒翻筋斗模难成。
千峰两歇黄梅后，桂魄还从海上生。
葛洪丹井
胡奎（元代）

吾闻句漏仙翁之丹井，乃在紫微之阳东山之顶。

仙翁丹成去不归，但见一泓寒碧涵秋影。当年仙翁鍊丹砂，呼吸沆瀣餐朝霞。

陶镕日月精，鍊冶紫河车。玄液化白雪，真胎结黄芽。

一朝骑龙去，翱翔太清家。遗此百尺井，千古令人嗟。

辘轳无声石苔紫，子规啼老长松花。我来汲井凌绝顶，夜半飞出黄金鸦。

直疑此水接东海，上通银汉之灵槎。灵槎迢迢贯明月，汉使西回持绛节。

矫如黄鹄摩晴空，何待金丹蜕凡骨。酌以丹井水，载歌仙人篇，永言保之合自然。

勿因离别损颜色，此水可以期长年。
宛转歌
曹勋（宋代）

明月皎皎兮江水清，促瑶轸兮写余情。
有若人兮锵佩琼，申婉约兮扬新声。
托明君之幽怨兮，留迟风以掩抑。
借余音于宛转兮，韵繁谐以周密。
怅流月之西倾兮，兮恨弥襟而叹息。
歌宛转兮情无极。
五十自寿集唐五十首 其八
瞿士雅（清代）

溪畔穷鱼且曝腮，故园犹合有池台。冰铺湖水银为面，风卷残花锦作堆。

绿水青山虽似旧，红颜白发递相催。流光易去欢难得，一月主人笑几回。
陈。虞居士
孙元晏（唐代）

苦谏将军总不知，几随烟焰作尘飞。

东山居士何人识，惟有君王却许归。
游阳山经赠宋禅师
匡南枝（清代）

犹记祇园九日游，寒山落叶几经秋。惭侬十载徒乌帽，输汝一经到白头。

贝叶飘残来去劫，天花散尽古今愁。虎溪自此宜联社，为爱高人惠远俦。
饯魏州判鹏举
邵桂子（宋代）

搜出指矿遗其沙，乡云褒武皆蜀秀，
虎豹各自雄须牙。两京得蜀广数路，
忍使丘中留子嗟。不然题名百许辈，
无一显者何谓耶。我亦典学老从事，
试向座中寻孟嘉。
郜溪别周伯弓
释永颐（宋代）

夜馆寒相对，篝灯语不眠。
夕烟生水郭，风柳泊沙船。
暖弃山中宅，春耕葑上田。
西峰晴霭碧，归去挹飞泉。
和主司王起（一作和主司酬周侍郎）
戈牢（唐代）

圣乾文德最称贤，自古儒生少比肩。再启龙门将二纪，

两司莺谷已三年。蓬山皆美成荣贵，金榜谁知忝后先。

正是感恩流涕日，但思旌旆碧峰前。
谢袁起岩使君借贡院居
陈造（宋代）

槐龙舞修影，颓景忽西没。
空庭漾金波，坐待月东出。
临风思传觞，沃此支离骨。
开门拜嘉惠，正得杯中物。
渔家傲 其二 送别
赵长卿（宋代）

灯前忍见啼红面。别酒频斟劝。愁蛾敛翠不胜情。报道看看天色、待平明。

殷勤重把阳关唱。休要教人望。出门犹自尚叮咛。厮养频催恰好、趁凉行。
秋词 其一
史文卿（宋代）

写就秋词雁影稀，背灯无语独眠迟。画栏点滴芭蕉雨，一夜将愁向阿谁。
七月九日葭萌道中寄宋季子奉祠
程本立（明代）

联步常年近赤霄，千秋佳节庆今朝。星明南极听更漏，日上东方立早朝。

华萼楼前犹梦到，葭萌道上欲魂销。仰天自祝吾王寿，回首中原怅望遥。
狱夜雷电暴雨
李梦阳（明代）

一雨暮何急，孤眠宵未央。疾雷翻暗壁，落电转空梁。

势极千山动，光还万里长。天威终不测，魑魅可潜藏。
太常引·光阴迅速不停留
佚名（宋代）

光阴迅速不停留。春去又还秋。展破皱眉头。且唱和、仙歌散忧。百年短景，争名竞利，图恁惹闲愁。休恁苦贪求。但得过、随缘便休。
李老谷
陈琏（明代）

五更风露政凄凄，谷口云深路欲迷。马上酒醒天渐曙，如何不听子规啼。
胡姬年十五
曹勋（宋代）

胡姬年十五，媚脸明朝霞。当垆一笑粲，桃叶映桃花。

王孙停宝马，公子驻香车。学歌装翡翠，看月弄琵琶。

不顾金吾子，谁看白鼻騧。
马上见蜀山
彭汝砺（宋代）

明日催今日，长亭间短亭。久流淮水远，喜见蜀山青。

天地飞飞雁，江湖泛泛萍。欲知后夜乐，樽酒上亲庭。
一落索
仇远（元代）

尽日西阑凭醉。新寒难睡。袖炉烟冷帐云宽，倩倩倩、先温被。

空对短屏山水。清清无寐。却思十里小红楼，应不报、平安字。
题栖一僧骑鹿采芝小照
戴梓（清代）

采芝不采薇，开士无长饥。骑鹿不骑马，飘然尘外者。

若将芝鹿尽消除，撒手空身何事也。流水千万年，桃花千万树。

妖冶与灵奇，终是著相处。不如高卧天台巅，一任浮云自来去。
任居云栖枝阁
文同（宋代）

峨峨仙鸾山，杳杳山上阁。
道傍问耕者，居云之所作。
居云倜傥士，缰锁不可缚。
读书三十年，议论写不涸。
纵横入众艺，深晓不止略。
自笑与世疏，回首念岩壑。
安排事幽隐，终老期此托。
结茅层峦巅，退此篱下雀。
栖枝榜其号，意岂羡鹏鹗。
时兹入岑绝，寄愤满寥廓。
江风拂危栏，涧月满疏箔。
独横古溜琴，远意追淡泊。
萧萧履霜操，隐隐天外落。
飘扬杂仙籁，泛响度林薄。
其谁其高兴，唯此猿与鹤。
愿言解尘缨，一赴方外约。
留别关东旧游
薛能（唐代）

我去君留十载中，未曾相见及花红。

他时住得君应老，长短看花心不同。
大雪同官皆不入独坐道山简南湖张直阁
项安世（宋代）

久矣招渠不受催，忽然过我已佳哉。
更于群玉峰峦里，拣得孤吟时节来。
入竹叶间添茗供，点梅梢上献诗材。
个般清绝今谁有，未必南湖此日开。
追感梁益旧游有作
陆游（宋代）

西游万里倚朱颜，肯放尊前一笑悭。
蜀苑妓围欺夜雪，梁州猎火满秋山。
晚途忽堕尘埃里，乐事浑疑梦寐间。
浮世变迁君勿叹，剧谈犹是诧乡关。
至正壬辰之春余卧病始起遭时多故奔走山谷间
胡翰（明代）

早岁苦忧患，况兹抱沉疴。
展转不能寐，夙夜如枕戈。
骨肉交相持，朋友亦屡过。
感时寒燠易，无乃久愆和。
石闾有三秀，昆丘多玉禾。
达人贵知命，永言心匪他。¤
句
杨牢（唐代）

虾蟆欲吃月，保护常教圆。

心明外不察，月向怀中圆。

罗帏若不卷，谁道中无人。（牢性情急，累居幕府，

主人多不容，同列有谗之者，与之诗，见《语林》）

魁形下方天顶亚，二十四寸窗中月。（牢年六岁，

母俾就学，误入人家，乃父友也。方弹棋，戏以局为题，

命俾赋之，牢应声而作，见《纪事》）
听寒更寄朱兵曹巨川
皎然（唐代）

欹枕听寒更，寒更发还住。一夜千万声，几声到君处。
拟古 其二
程尚濂（清代）

余亦栖栖者，天涯尚滞淫。每闻烟鹤唳，时作水龙吟。

梗泛沟中断，材惊爨下音。名山谁不负，为尔一登临。
颂古三十八首 其三十五
释慧方（宋代）

滔滔无问说，只为太亲切。有谁曾共闻，山河齐漏泄。
兄长寄五诗依韵和寄诗各有所怀 其四
孔平仲（宋代）

忆昔幽寻到井仪，繁花落尽绿阴时。云迷步武多相失，风入襟怀只自知。

金斗倒垂交劝饮，玉蟾分面各题诗。淋浪醉墨留西壁，好事于今刻作碑。
题孤云绝顶淮阴祠
王仁裕（唐代）

一握寒天古木深，路人犹说汉淮阴。孤云不掩兴亡策，

两角曾悬去住心。不是冕旒轻布素，岂劳丞相远追寻。

当时若放还西楚，尺寸中华未可侵。
末丽词
王士禄（清代）

冰雪为容玉作胎，柔情合傍琐窗隈。香从清梦回时觉，花向美人头上开。
赠隐静禅师
郭祥正（宋代）

平生厌羁束，乐为名山游。五峰数千仞，拔地凌斗牛。

山光落涧影，倒挂天河流。灵草雾露香，老木阴翳稠。

鸟鸣春盎盎，虎啸风飗飗。耳目两以醒，虚襟清气浮。

况有希世交，居焉治林丘。玄谈倾醍醐，荡涤方寸愁。

出没死生际，日用诚吾由。应嗟世俗士，俯首窥王侯。

百年聊汩汩，外物终何求。我将脱冠带，筑室东岩陬。

长年丐香饭，师也能容不。
偈颂一百二十三首 其八十五
释普度（宋代）

一即三，三即一，达磨不曾离少室。父子虽亲妙不传，一花五叶成狼藉。

海风吹起怒涛寒，截流过者脚不湿。道在中庸，梅香岩石。

破沙盆子响玲珑，要在当人善抛掷。
送妻兄任以道赴房州竹山尉四首 其四
项安世（宋代）

凄凉怕折腰，彼盖村夫子。谁能九层台，不用累土起。

旌旗野色中，钲鼓霜风里。古来丈夫事，勿叹百僚底。
步屧
戴亨（清代）

群鸟暮归飞，夕阳在高树。步屧下平冈，白云横去路。
走笔和杨蟠从事庭菊
强至（宋代）

杨子门无载酒宾，菊开谁共醉天真。
檐前寂寞逢吟客，霜后蹉天伴主人。
钿带缀花疑细翦，金钱绕屋岂全贫。
东家早秀夸桃李，今日空枝不似春。
兰谷
释文珦（宋代）

猗猗谷中兰，青青饱香露。
为语樵牧儿，莫采出山去。
观北人围猎
苏颂（宋代）

莽莽寒郊昼起尘，翩翩戎骑小围分。
引弓上下人鸣镝，罗草纵横兽轶群。
画马今无胡待诏，射鵰犹惧李将军。
山川自是从禽地，一眼平芜接暮云。
所寓天宁方丈后有阇提花数株连月盛开玉雪可爱怅然有怀成三绝句寄吴元中 其一
李纲（宋代）

未渡鲸波寇盗深，中原回首涕成霖。清愁万斛无消处，赖有幽花慰客心。
枕上偶成
顾协（明代）

听尽城南漏，依微向曙天。
鸡鸣疏雨外，月落断钟前。
处世无良策，谋生欠薄田。
花时可行乐，底事犹愁眠。
题黄檗泉
李之仪（宋代）

住庵老子不复见，传法阿师追不回。饮水能知大愚意，一拳真是打爷来。
栽松道者真身赞
释德洪（宋代）

生死变灭，如沤在海。无有处所，浩然茫昧。而此老人，游戏自在。

出死入生，初无限碍。譬如壮士，脱袍著铠。令铠与袍，俨然相对。

是故山中，两身俱在。凡夫众生，为眼所盖。为抉其膜，使生光彩。
宋江三十六赞
龚开（宋代）

箭以羽行，破敌无颇。
七札难穿，如游斜何。
守岁行
舒岳祥（宋代）

一年辛苦岁终成，夜杵相闻晓甑香。
缸面浮蛆初滃滃，小槽压作春檐鸣。
东邻麦磨连日响，饼料已蒌牙长。
磨刀霍霍割红鲜，银鬣翻光趁湖上。
岁阑无事且招邀，邻曲披榛共来往。
为言今岁胜去年，来岁应须更胜前。
去年除夜各走险，荒村千里无人烟。
今年山舍一炉火，妻子甥孙相对坐。
巷翁里媪在眼前，共酌瓦盆行果蓏。
只怜旧岁去无还，惜此须臾未去间。
多情一宿尚难别，况是相同一岁阑。
固知无计得留驻，只怕眠中不知去。
添灯续火甚殷勤，起写桃符觅诗句。
和季翔梦与海禅师看牡丹之作 其二
管讷（明代）

太息东岩叟，艰危命若丝。当知成佛日，还有受魔时。

短发萧萧落，孤心耿耿持。可堪江树晚，千里动遐思。
男儿生明世
叶颙（元代）

男儿生明世，学礼仍学诗。礼以知揖让，诗可知盛衰。

上辅明主知，下救斯民愚。坐食万钟禄，出驾驷马车。

否则居岩邱，高卧秋风庐。谈笑理蓑笠，独钓西江鱼。
花心动·柳
吴文英（宋代）

十里东风，袅垂杨、长似舞时腰瘦。翠馆朱楼，紫陌青门，处处燕莺晴昼。乍看摇曳金丝细，春浅映、鹅黄如酒。嫩阴里，烟滋露染，翠娇红溜。
此际雕鞍去久。空追念邮亭，短枝盈首。海角天涯，寒食清明，泪点絮花沾袖。去年折赠行人远，今年恨、依然纤手。断肠也，羞眉画应未就。
陇外寄答李道甫二首 其一
魏允中（明代）

汝已投沙去，余兼出塞行。升沈非所意，聚散不无惊。

别路交商气，离歌断羽声。客愁正无赖，陇月向人明。
秋怀六首
洪迈（宋代）

真儒六经学，文字聊解纷。
长孺弃诸侯，汉庭相公孙。
儿口乳未乾，妄作黑白分。
谁能领斯会，事往风中云。
鹧鸪天
元好问（金朝）

枕上清风午梦残。华胥东望海漫漫。湖山似要闲身管，花柳难将病眼看。

三径在，一枝安。小斋容膝有馀宽。鹿裘孤坐千峰雪，耐与青松老岁寒。
和游双泉 其二
彭汝砺（宋代）

薄疑身世近蟾宫，步武虚凉在在同。山色远追诗句上，泉声双落酒卮中。
赣州呈雪蓬姚使君
戴复古（宋代）

白旗走报山前事，昨日官军破绿林。
千里人烟皆按堵，一春农事最关心。
不知郊外雨多少，试探田间水浅深。
翠玉楼中无限好，可无闲暇一登临。
自格子烟墩至小红墙渴甚浊水一升青蚨三百咸苦不能下咽戏吟一绝
史善长（清代）

十分珍重捧难胜，三百青蚨水一升。笑我调羹无用处，好和蔬笋遗山僧。
安仁县问宿
白玉蟾（宋代）

幕燕翻雷天作云，一声归鸟万林昏。
荒城寂寞无堪酒，灯下搘颐雨打门。
颂古九十八首
释印肃（宋代）

门外君子至，一切人不会。
打这闲家具，甘贽与南泉。
大地扶不起，为甚扶不起，
果报还如是。
和梁彦国虏退后行经三河诸村落慨然见寄
欧大任（明代）

战后秋阴蓟柳疏，怜君驻马为踌躇。烽沉万垒荒烟外，鬼哭千村野烧馀。

霜草有狐啼废井，夕阳无鸟入残墟。防胡李牧须频遣，莫更边庭走檄书。
客有谈淮土纵猎之乐因为之歌
萧立之（宋代）

雪云厌天寻丈低，将军观兵出打围。弯弓数肋射走鹿，刀槊不打并州儿。

盘空健鹘眦欲裂，落日洗空狐兔穴。将军白马锦貂褕，奏凯归来清夜月。
和杨宝吾韵
林启东（清代）

斯会居然唱渭城，高谈能使四筵惊。就中大有针砭益，此外何容瓦缶鸣。

极目青山思命驾，关心白水忍寒盟。知君别具风流趣，不学诗人太瘦生。

旧事当年任茧丝，吏才仙格两兼之。野多驯雉觇三嗅，堂有飞鳣懔四知。

衙鼓催时犹读律，园铃缀处几题词。只今听取舆人诵，满道棠阴去后思。

忆自蓬莱别谪仙，足音何日更跫然。琴移一鹤情如旧，舄化双凫迹竟前。

良晤几曾劳梦想，神交端不落言诠。北轩也赋高轩过，文字原来有夙缘。

闭户穷年拙且愚，敢将酸腐混称儒。润馀枯笔佣为食，韵入华笙谱作图。

遮莫鲲鹏齐击水，那堪驽马正长途。岱东高绝湘南远，衣钵从教不负吾。
偈颂八十七首 其五十
释慧开（宋代）

不是护身符，亦非断贯索。直饶鼻孔辽天，也被这个穿却。

无门老汉还免得么，却请维那下个注脚。
挽杨真州母夫人二首
刘宰（宋代）

祥烟霁日丽重闱，尚记升堂拜母时。
楚楚宾朋环绮席，翩翩仙子奉瑶卮。
五花天上疏恩宠，九秩人间仰寿祺。
盛事只今难彷佛，送车千乘拥灵輀。
嘉泰昭阳大渊献筑室董孝君祠之西下有湖焉某曰溪以董君慈孝而得名县又以是名则是湖宜亦以慈名作诗曰 其二
杨简（宋代）

惜也天然一段奇，如何万古罕人知。只今弄月吟风处，孔子明言是孝慈。
长夜
谢与思（明代）

长夜苦炎热，揽衣步前楹。玄云度河汉，列宿参差明。

念我别良朋，愁思忽如酲。蝉唫一何苦，露冷噤无声。

安能挟羽翼，高飞以齐鸣。
金国使人到阙紫宸殿宴参军色致语口号
崔敦诗（宋代）

春风黄伞下清厢，缨弁蝉联宴未央。万国文明周礼乐，九重端穆舜衣裳。

云低殿幄星辰近，漏转宫花日月长。圣主宽仁盟好永，和声细入鹿鸣章。
依韵奉和司徒侍中春雪
强至（宋代）

草木空催造化忙，六花先出压群芳。
酒寒玉斝消春味，烟湿金炉减昼香。
地暖落霙堆旋失，风和乱片舞初长。
相公更好调元去，已兆丰年在此乡。
雪晴泛湖
胡仲参（宋代）

雪后湖清浅，令人心眼开。
林疏知寺近，冰全碍舟回。
寒色欺吟鬓，斜阳入酒杯。
山行已清绝，况复是寻梅。
和邢端公登台春望句，句有春字之什
皎然（唐代）

春日绣衣轻，春台别有情。
春烟间草色，春鸟隔花声。
春树乱无次，春山遥得名。
春风正飘荡，春瓮莫须倾。
狮林偕香崖姊晚步
李媞（清代）

一丘一壑总凌空，閒与同怀入此中。诗境果然须曲折，文心如是便玲珑。

欲题石壁无佳句，爱听松涛待晚风。坐久不知天又暮，回看树杪夕阳红。
立春日雨
陈与义（宋代）

衡山县下春日雨，远映青山丝样斜。容易江边欺客袂，分明沙际湿年华。

竹林路隔生新水，古渡船空集乱鸦。未暇独忧巾一角，西溪当有续开花。
星岩二十景 其三 虹桥雪浪
梁景先（明代）

蓦地东风卷怒涛，桃花春浪禹门高。垂虹直下三千尺，冉冉金钩钓巨鳌。
山居即事
释绍嵩（宋代）

老罢休无赖，吟诗报答闲。
圆扉长寂寂，腾口任{左口右颜}{左口右颜}。
护塔云偏重，栖林鸟自还。
荣枯不经意，何用密防奸。
鲍融州病足叩谒适遇孝若示融州菊诗和篇次韵
许及之（宋代）

不见融州夏涉秋，居然款对豁羁愁。
犹存尊足怜同病，不击虚舟任打头。
久待一州当敛惠，终烦诸野要营求。
我今不啻便应足，独恨於君百未酬。
次韵常之秋日郊居十首 其四
许及之（宋代）

穷巷家何隘，秋郊景自舒。草涂飞蚱蜢，蓼岸点舂锄。

虾菜通潮信，鱼蒲傍海居。饭廉称柳市，别业计非疏。
送欧阳经赴蒲圻
张耒（宋代）

异时堂饮洋川酒，几唤扁舟度樊口。
两山泉石多故人，送子南行一回首。
蒲圻小县聊读书，当使里闾无呻吁。
结束归来接台省，不应厌食武昌鱼。
宝林八咏 其四 鳗井
胡奎（元代）

鳗鱼生井中，随潮时隐见。恍然娑竭宫，长见真龙面。
孔明
徐钧（宋代）

草庐初志汉重兴，向洛趋秦拟策勋。
芒角一星如未坠，不就天下只三分。
游尘外亭呈妙喜老师陈元器郑叔茂沈季诚
张九成（宋代）

我本山中人，推出尘寰里。
鸟囚不忘飞，今日乃来此。
长江流吾前，列岫环其趾。
豁然万古心，揽之不盈袂。
同来二三友，秀句粲玉齿。
中有奇道人，机锋如建水。
此境到吾徒，成一段奇事。
冬日郊居怀金沙崦西虞丈
丰越人（明代）

数里寒林静，郊居爱日暄。
枯枝鸣旷泽，饥鹘下晴原。
洲暖冰生草，风疏叶满园。
因思高尚者，曾过崦西村。
酬程延秋夜即事见赠
韩翃（唐代）

长簟迎风早，空城澹月华。
星河秋一雁，砧杵夜千家。
节候看应晚，心期卧亦赊。
向来吟秀句，不觉已鸣鸦。
题法帖
刘克庄（宋代）

二王万古擅书名，闻说临池学始成。
瘗鹤字犹看不见，黄庭小楷付来生。
渚宫
刘摰（宋代）

坤腹疏灵境，蓬宫抱故城。清风百年内，芳草几番平。

树色埋危屋，湖光泛彩楹。真游三岛近，仙界一壶清。

外虑随尘隔，虚怀敌水明。松筠烟翠老，台榭绿苔生。

攲枕巫云近，披襟楚吹轻。舟横疏柳静，桥卧晚波晴。

事往空歌啸，人闲自醉醒。我来真漫兴，鱼鸟莫多情。
相和歌辞。从军行
刘希夷（唐代）

秋来风瑟瑟，群马胡行疾。严城昼不开，伏兵暗相失。

天子庙堂昼，将军玉门出。纷纷伊洛间，戎马数千匹。

军门压黄河，兵气冲白日。平生怀伏剑，慷慨既投笔。

南登汉月孤，北走燕云密。近取韩彭计，早知孙吴术。

丈夫清万里，谁能扫一室。
夜意
陆游（宋代）

居家元是客，在俗亦如僧。
点滴檐间雨，青荧帐外灯。
壮心终蹭蹬，去日捷飞腾。
不及寒沙雁，来时下杜陵。
忻州婴杵庙 其二
潘耒（清代）

古人贵成事，今人贵成名。义声岂不美，躁取事或倾。

吾心在千秋，旦暮安足争。太史佣法章，丙吉不自明。

生潼闻李善，卖卜有王成。短箠诟楚隶，漏船舞吴兵。

奇巧千万端，权舆于杵婴。精诚生智术，狡狯不足惊。

死生判难易，当时费权衡。功成终下报，命乃鸿毛轻。

为难勿藉口，君子守其经。
自泺源门至黄山店
吴唐林（清代）

群山如过客，相见不知名。但觉峰岚熟，时闻岩瀑清。

涧花沿路发，野鸟感秋鸣。何处钟声动，云中古寺晴。
寒食日诸罗署中偶作 其四
谢本量（清代）

春愁如醉篆烟寒，昼倦抛书午梦残。刚到故园云忽断，角声吹破倚栏杆。
次迟韵二首
苏辙（宋代）

老谪江南岸，万里修烝尝。
三子留二子，嵩少道路长。
累以二孀女，辛勤具餱粮。
谁令南飞鸿，送汝至我旁。
饥寒不能病，气纾色亦康。
拊背问家事，嗟我久已忘。
力耕当及春，伙为久南方。
还家语诸女，素刚非王章。
纵笔
陆游（宋代）

素月徘徊牛斗间，天风吹鹤度函关。
一年似此佳时少，唤起陈抟醉华山。
卖卜翁
张宪（元代）

三月长安道，雨过街树绿。
下有卖卜翁，危坐营握粟。
举日讲仁义，旋式推祸福。
不学贾大夫，忧来方赋鵩。
县学秋试
吕祖平（宋代）

细雨轻寒弄晓晴，纷纷鹄立拥书黉。
广庭賸欲先耆艾，小试聊烦唤弟兄。
韫椟此时增玉价，传家有子胜金籝。
鸡虫得失能多少，也听春蚕叶上声。